ປາກິສຖານ ເຕືອນສະຫະລັດ ກ່ຽວກັບ ການກ່າວຫາຕໍ່ ໜ່ວຍສືບລັບຂອງຕົນ (ເບິ່ງວີດີໂອ)
ລັດຖະມົນຕີການຕ່າງປະເທດປາກິສຖານ ທ່ານນາງ Hina Rabbani Khar ປະນາມການໃຫ້ຄວາມເຫັນຂອງສະຫະລັດ ກ່ຽວກັບໜ່ວຍສືບລັບ ISI ຂອງຕົນ.
ປາກິສຖານເຕືອນສະຫະລັດວ່າ ສະຫະລັດສ່ຽງຕໍ່ການສູນເສຍພັນທະມິດ ຖ້າສະຫະລັດ ຫາກຍັງສືບຕໍ່ກ່າວຫາ ໜ່ວຍສືບລັບປາກິສຖານວ່າ ໃຫ້ການສະໜັບສະໜຸນແກ່ພວກຫົວ ຮຸນແຮງ ທຳການໂຈມຕີທະຫານອະເມຣິກັນໃນອັຟການິສຖານນັ້ນ ລັດຖະມົນຕີການຕ່າງປະເທດປາກິສຖານ ທ່ານນາງ Hina Rabbani Khar ໄດ້ກ່າວ ຕອບຕໍ່ການໃຫ້ຄວາມເຫັນຂອງປະທານຄະນະເສນາທິການຮ່ວມຂອງກອງທັບສະຫະລັດ ພົນເຮືອເອກ Mike Mullen ທີ່ກ່າວໃນວັນພະຫັດວານນີ້ວ່າ ໜ່ວຍສືບລັບ ISI ຂອງກອງ ທັບປາກິສຖານມີຄວາມສຳພັນອັນໃກ້ຊິດກັບຕາໜ່າງກໍ່ການຮ້າຍ Haqqani ທ່ານນາງ Khar ເວົ້າວ່າ ສະຫະລັດບໍ່ສາມາດທີ່ຈະສ້າງຄວາມບາດໝາງກັບປາກິສຖານໄດ້ ຊຶ່ງທ່ານນາງກ່າວວ່າ ການກະທຳດັ່ງກ່າວຈະສ້າງຄວາມເສຍຫາຍຢ່າງໜັກໃຫ້ແກ່ສະຫະລັດ ການໃຫ້ຄວາມເຫັນຂອງທ່ານນາງ Khar ໄດ້ອອກ ອາກາດຢູ່ປາກິສຖານໃນວັນສຸກມື້ນີ້ ທ່ານ Mullen ກ່າວໃນການໃຫ້ການຕໍ່ສະພາສູງສະຫະລັດ ໃນວັນພະຫັດວານນີ້ວ່າ ຕາ ໜ່າງກໍ່ການຮ້າຍ Haqqani ຊຶ່ງເປັນເຄືອຂ່າຍຂອງກຸ່ມກໍ່ການຮ້າຍອາລກາຍດາ ທີ່ໄດ້ຮັບ ການສະໜັບສະໜຸນຈາກໜ່ວຍສືບລັບປາກິສຖານນັ້ນໄດ້ວາງແຜນແລະທຳການໂຈມຕີໃນ ສັບປະດາແລ້ວຕໍ່ສະຖານທູດຂອງສະຫະລັດທີ່ນະຄອນຫຼວງຄາບູລ ທ່ານເວົ້າວ່າ ໜ່ວຍສືບລັບ ISI ຍັງໃຫ້ການສະໜັບສະໜຸນຕໍ່ການໂຈມຕີດ້ວຍລະເບີດລົດ ບັນທຸກຂອງພວກກະບົດ Haqqani ທີ່ຖານທັບຂອງອົງການເນໂຕ້ແຫ່ງນຶ່ງ ຢູ່ທີ່ແຂວງ Wardak ໃນເຂດພາກກາງຂອງອັຟການິສຖານໃນວັນທີ 10 ເດືອນນີ້ ທີ່ເຮັດໃຫ້ທະຫານ ອະເມຣິກັນ 77 ຄົນບາດເຈັບນັ້ນ ພົນເຮືອເອກ Mullen ກ່າວຕື່ມວ່າ ໜ່ວຍສືບລັບ ISI ຂອງປາກິສຖານໃຊ້ຕາໜ່າງກໍການ ຮ້າຍ Haqqani ເປັນເຄື່ອງມືເພື່ອປະຕິບັດງານຕ້ານກຳລັງອັຟການິສຖານ ແລະກຳລັງປະ ສົມຢູ່ໃນອັຟການິສຖານ ແລະໄດ້ສະແດງຄວາມວິຕົກກັງວົນກ່ຽວກັບການບໍ່ຖືກລົງໂທດທີ່ ກຸ່ມຫົວຮຸນແຮງດັ່ງກ່າວໄດ້ຮັບອະນຸຍາດໃຫ້ປະຕິບັດງານຈາກປາກິສຖານນັ້ນ